Ses mense in ongeluk naby Jan Kempdorp dood(Argieffoto: Hansie Linde) Ses mense is Saterdagaand naby Jan Kempdorp in die Noord-Kaap dood ná ŉ beweerde kop-aan-kop-botsing tussen twee motors. ŉ Geregtelike doodsondersoek na die voorval is intussen van stapel gestuur. Lt.kol. Sergio Kock, polisiewoordvoerder, het by navraag aan Maroela Media gesê dat die noodlottige ongeluk 19:45 op die N18 naby Jan Kempdorp plaasgevind het. “Die ongeluk het gebeur toe ŉ Volkswagen Polo en ŉ Hyundai Tucson mekaar getref het,” sê hy. Drie insittendes in die Polo, almal vroue, is op die toneel dood verklaar, terwyl nog twee passasiers na ŉ hospitaal geneem is vir behandeling. “Die drie insittendes van die Hyundai, ’n man en twee vroue, is ook op die toneel dood verklaar.” Die presiese omstandighede rakende die ongeluk is nie in hierdie stadium duidelik nie, maar die polisie ondersoek die saak. Kock het intussen ŉ beroep gedoen op enigiemand wat inligting oor die voorval het om sers. Molekeng by 060 976 9076 te bel.